নাহাওয়ান্দের যুদ্ধ

নাহাওয়ান্দের যুদ্ধ (  ,  ) ছিল খিলাফাতে রাশিদা ও সাসানীয় সাম্রাজ্যের মধ্যে সংঘটিত একটি যুদ্ধ, যা ২১ হিজরি মোতাবেক ৬৪২ সালে সংঘটিত হয়। এই যুদ্ধে নুমান ইবনে মুকাররিনের নেতৃত্বে মুসলিম বাহিনী ও সাসানীয় সম্রাট তৃতীয় ইয়াজদগিরদের অধীনে সাসানীয় বাহিনী লড়াই করে। যুদ্ধে সাসানীয়রা পরাজিত হয় এবং পরাজয়ের পর ইয়াজদগিরদ মার্ভ অঞ্চলের দিকে পালিয়ে যান। তবে সেখানে গিয়েও তিনি উল্লেখযোগ্য বা শক্তিশালী নতুন কোনো বাহিনী গঠন করতে সক্ষম হননি। 

এই যুদ্ধে খিলাফত রাশিদার বাহিনী নির্ণায়ক বিজয় অর্জন করে এবং সাসানীয়রা আশপাশের গুরুত্বপূর্ণ নগরীগুলোর নিয়ন্ত্রণ হারায়, যার মধ্যে ইস্পাহান অন্যতম। ফলে পারস্যে ইসলামি অগ্রযাত্রার পথ সুগম হয়ে যায় এবং পরবর্তী সময়ে অঞ্চলে ব্যাপক ধর্মীয় ও সামাজিক রূপান্তরের সূচনা ঘটে।  এরপর সাবেক সাসানীয় প্রদেশসমূহ পার্থীয় ও শ্বেত হুন (হেপ্টালাইট) অভিজাতদের সঙ্গে জোটবদ্ধ হয়ে কাস্পিয়ান সাগরের দক্ষিণাঞ্চলে প্রায় এক শতাব্দী যাবত প্রতিরোধ অব্যাহত রাখে। ঐ সময় খিলাফতে রাশিদার পরিবর্তে উমাইয়া খিলাফত প্রতিষ্ঠিত হলেও তাদের এই প্রতিরোধ থেমে যায়নি। ফলে সাসানীয় দরবারি রীতি-নীতি, জরথুস্ত্রী ধর্ম ও ফার্সি ভাষার ঐতিহ্য ওই অঞ্চলে দীর্ঘকাল ধরে টিকে থাকে এবং প্রভাব বিস্তার করে। 

পটভূমি
৬৩২ সালে নবি মুহাম্মাদের মৃত্যুর ইসলাম হেজাজ (পশ্চিম আরব) অঞ্চলে প্রাধান্য বিস্তার করে। প্রথম দুই খলিফা আবু বকর সিদ্দিক ও উমর ইবনুল খাত্তাবের শাসনামলে ইসলাম ফিলিস্তিন ও ইরাকে বিস্তৃত হয়, যেখানে মুসলিমরা যথাক্রমে পূর্ব রোমান ও পারস্য (সাসানীয়) সাম্রাজ্যের মুখোমুখি হয়। উভয় সাম্রাজ্যই দীর্ঘ যুদ্ধ ও অভ্যন্তরীণ মতবিরোধে ক্লান্ত ছিল। ৬৩৬ সালে ইয়ারমুকের যুদ্ধ পূর্ব রোমান সাম্রাজ্যের পরাজয়ের পর মুসলিম বাহিনী পূর্ব দিকে ফোরাত নদী ও পারস্যের মূল ভূখণ্ডের দিকে অগ্রসর হতে শুরু করে। ৬৩৬ সালের নভেম্বর মাসে কাদিসিয়ার যুদ্ধে সাসানীয় বাহিনী পরাজিত হয়, যার ফলে ইরাক মুসলিমদের নিয়ন্ত্রণে চলে যায়।

উভয় বাহিনীর শক্তি 
৬৩৯ খ্রিষ্টাব্দে মুসলিম বাহিনীর কাছে পরাজিত হওয়ার পর সম্রাট তৃতীয় ইয়াজদগিরদ নিজের রাজধানী তিসফুন ত্যাগ করতে বাধ্য হন। মেসোপটেমিয়া অঞ্চল থেকে সরে গিয়ে তিনি সাসানীয় সাম্রাজ্যের মূল ভূখণ্ডে আশ্রয় নেন, যা এখন ইরানের দক্ষিণ মালভূমীয় অঞ্চলের অন্তর্গত। ৬৪২  সালের মধ্যে তিনি আবারও একটি নতুন বাহিনী সংগঠিত করতে সক্ষম হন, যার ফলে পূর্বে কাদিসিয়ার যুদ্ধে নিহত সেনাবাহিনীর ক্ষতি কিছুটা পূরণ করা সম্ভব হয়। এই পুনর্গঠিত বাহিনী তাঁর শেষ বড় সামরিক প্রচেষ্টা ছিল, যার মাধ্যমে তিনি আরব অগ্রযাত্রা থামানোর চেষ্টা করেন। অন্যদিকে এই যুদ্ধে মুসলিম বাহিনীর নেতৃত্বে ছিলেন নুমান ইবনে মুকাররিন, যাঁর অধীনে আনুমানিক ৩০,০০০ আরব যোদ্ধা ছিল। এতে সাসানীয় সেনাবাহিনীর সংখ্যা প্রায় ৫০,০০০ থেকে ১,৫০,০০০ জনের মধ্যে ছিল বলে ধারণা করা হয়। তবে এই বাহিনীর বড় অংশই ছিল কৃষক ও গ্রামবাসী; অভিজ্ঞ সৈনিক নয়।

যুদ্ধ
নাহাওয়ান্দের যুদ্ধের শুরু ও প্রাথমিক পর্যায় নিয়ে ইতিহাসে ভিন্ন ভিন্ন বর্ণনা পাওয়া যায়। একটি মত অনুযায়ী, পারসিক অশ্বারোহী বাহিনী পিছু হটা রাশিদুন সেনাবাহিনীকে যথেষ্ট প্রস্তুতি ছাড়াই ধাওয়া শুরু করে। মুসলিমরা নিরাপদ স্থানে সরে গিয়ে পুনরায় সংগঠিত হয়। এরপর তারা ঘুরে দাঁড়িয়ে সাসানীয় সেনাবাহিনীকে ঘিরে ফেলে এবং চারদিক থেকে আক্রমণ চালিয়ে শেষ পর্যন্ত সাসানীয় বাহিনীকে পরাজিত করে। অন্য একটি বর্ণনায় বলা হয়, মুসলিম সেনাপতি নুমান ইবনে মুকাররিন গুজবের আশ্রয় না নিয়ে উন্নত সামরিক কৌশলের মাধ্যমে তার প্রতিপক্ষ সাসানীয় সেনাপতি পিরূয খসরুকে পরাস্ত করেন। সংখ্যায় বেশি পারসিক বাহিনী শক্ত প্রতিরক্ষামূলক অবস্থানে ছিল। নুমান ছোট ছোট সংঘর্ষের মাধ্যমে পার্সিকদের তাদের অবস্থান থেকে বের করে আনেন এবং পরিকল্পিতভাবে সামগ্রিক ও শৃঙ্খলাবদ্ধ পশ্চাদপসরণ করেন। ধাওয়া করতে গিয়ে পিরূজের অশ্বারোহীরা দুর্গম ভূমি ও সংকীর্ণ গিরিপথে ছড়িয়ে পড়ে বিশৃঙ্খল হয়ে যায়। তখন সংগঠিত ও উদ্দীপ্ত মুসলিম বাহিনী পাল্টা আক্রমণ চালিয়ে তাদের বিশাল ক্ষয়ক্ষতি ঘটায়। চূড়ান্ত সংঘর্ষে নুমান ও পিরূয উভয়েই নিহত হন বলে উল্লেখ আছে, কিন্তু সাসানীয়রা সম্পূর্ণরূপে পরাজয় বরণ করে।   

যুদ্ধ শুরুর আগেই সাসানীয় সাম্রাজ্যের অনেক অভিজাত ব্যক্তি সাম্রাজ্য ত্যাগ করছিল। সম্রাট তৃতীয় ইয়াজগিরদের অনেক সামরিক ও বেসামরিক কর্মকর্তা তাকে পরিত্যাগ করেছিল, যা সাসানীয় শক্তিকে দুর্বল করে দেয়। 

পরবর্তী অবস্থা
এই যুদ্ধের পর সাসানীয় সাম্রাজ্যের কেন্দ্রীয় সামরিক শক্তি কার্যত ভেঙে পড়ে। এই যুদ্ধে সাম্রাজ্যের অধিকাংশ প্রধান সেনাপতির পতন ঘটে এবং পারস্যে এক ধরনের আঞ্চলিক সামরিক নেতাদের উত্থান শুরু হয়, যাদেরকে সাধারণভাবে “যুদ্ধনেতা” বলা হতো। ফলে একক ও সংগঠিত সাম্রাজ্যিক সেনাবাহিনীর পরিবর্তে বিভিন্ন অঞ্চলে স্বতন্ত্র শক্তির কেন্দ্র গড়ে ওঠে। সম্রাট তৃতীয় ইয়াজদগিরদ এই বিপর্যয়ের পর নতুন করে সেনাবাহিনী গঠনের চেষ্টা করেন। তিনি পার্শ্ববর্তী অঞ্চলের শাসকদের, বিশেষ করে তুখারিস্তানের রাজপুত্র ও সোগদিয়া অঞ্চলের নেতাদের কাছে সাহায্যের আবেদন জানান। এমনকি তিনি সামরিক সহায়তার আশা তার পুত্র তৃতীয় ফিরোজকে চীনের তাং রাজদরবারে পাঠান; কিন্তু এসব প্রচেষ্টা শেষ পর্যন্ত ব্যর্থ হয়। পরিস্থিতি ক্রমেই প্রতিকূল হয়ে উঠলে ইয়াজদগিরদ পূর্বদিকে পালিয়ে গেলে উত্তরের বিভিন্ন মারযবান (প্রাদেশিক গভর্নর) তখন তার প্রতি সদয় আচরণ করেননি। বিশেষ করে মার্ভের গভর্নর মাহোয়ে প্রকাশ্যেই সম্রাটের প্রতি বিরূপ মনোভাব প্রদর্শন করেন। অমুসলিম ঐতিহাসিক সূত্রে উল্লেখ করা হয়েছে যে, পূর্ব পারস্যে ইয়াজদগিরদ যথেষ্ট সমর্থন জোগাড় করতে ব্যর্থ হন। কারণ সাসানীয়দের প্রতি স্থানীয় জনগণের জনপ্রিয়তা তখন কমে গিয়েছিল।

অন্যদিকে মুসলিম ইতিহাসবিদদের মধ্যে তাবারি বর্ণনা করেন, বৃহত্তর খোরাসান প্রদেশ সাসানীয় শাসনের বিরুদ্ধে বিদ্রোহ করেছিল। পূর্বেও এমনটি ঘটেছিল, যখন স্থানীয় জনগণ সম্রাট তৃতীয় খসরুর চাচা ভিৎসমের পক্ষে অবস্থান নিয়েছিল। ইয়াজদগিরদ যখন সিংহাসনে আরোহণ করেন, তখন পারস্যে মূলত তিনজন রাজা ভিন্ন ভিন্ন অঞ্চলে শাসন করছিল। খোরাসান প্রদেশও প্রাথমিকভাবে তাকে সমর্থনও দেয়নি। ফলে সাম্রাজ্যের রাজনৈতিক ঐক্য তখন কার্যত ভেঙে পড়েছিল। ইয়াজদগিরদ যখন তুর্কি গোত্রগুলির কাছ থেকে সহায়তা পাওয়ার আশা করছিলেন, তার আগেই ৬৫১ খ্রিষ্টাব্দে মার্ভে এক স্থানীয় কলচালক (মিলার) তাকে হত্যা করে। তার মৃত্যুর মধ্য দিয়ে সাসানীয় সাম্রাজ্যের কার্যত পতন ঘটে।

এরপর ইয়াজদগির্দের পুত্র তৃতীয় ফিরুয পুনরায় সাসানীয় সাম্রাজ্য প্রতিষ্ঠার চেষ্টা করেন। তিনি রাশিদুন খেলাফত ও তার উত্তরসূরি উমাইয়া খিলাফতের বিরুদ্ধে প্রতিরোধ গড়ে তোলার পরিকল্পনা করেন। কিন্তু সেই পরিকল্পনা বাস্তবে রূপ নেয়নি। অবশেষে ফিরুয চীনে মৃত্যুবরণ করেন এবং এর মধ্য দিয়ে সাসানীয় বংশের রাজনৈতিক পুনরুত্থানের সম্ভাবনা সম্পূর্ণরূপে নিভে যায়।

তথ্যসূত্র

 উৎস 




বিষয়শ্রেণী:ইসলামের ইতিহাস
বিষয়শ্রেণী:সাসানীয় সাম্রাজ্য জড়িত লড়াই
বিষয়শ্রেণী:রাশিদুন খিলাফত জড়িত লড়াই
বিষয়শ্রেণী:মুসলিমদের পারস্য বিজয়
বিষয়শ্রেণী:৬৪২-এ এশিয়া